Diari Oficial de la Generalitat Valenciana


Sumari del DOGV 7807, del 16-06-2016 (2016/4515)

RESOLUCIÓ de 9 de juny del 2016, de la consellera de Sanitat Universal i Salut Pública, per la qual s'ordena la publicació del I Pla d'Igualtat de la Conselleria de Sanitat Universal i Salut Pública.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7807

Data del DOGV
:   16-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4515


Data del document
:   09-06-2016

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * funcionari
    * legislació
    * administració regional
    * igualtat de tracte

RESOLUCIÓ de 9 de juny del 2016, de la consellera de Sanitat Universal i Salut Pública, per la qual s'ordena la publicació del I Pla d'Igualtat de la Conselleria de Sanitat Universal i Salut Pública. [2016/4515]  
La Llei Orgànica 3/2007, de 22 de març, per a la igualtat efectiva de dones i homes arreplega, en l'article 46, el concepte i el contingut dels plans d'igualtat de les organitzacions, i els defineix com «un conjunt ordenat de mesures, adoptades després de realitzar un diagnòstic de la situació, tendents d'aconseguir en l'empresa i en les organitzacions, la igualtat de tracte i d'oportunitats entre dones i homes i d'eliminar la discriminació per raó de sexe», garantint l'accés de la representació legal de les treballadores i els treballadors, a la informació sobre el contingut dels plans d'igualtat i la consecució dels seus objectius.  
  
Així mateix, estableix criteris d'actuació de les administracions públiques en aplicació del principi d'igualtat d'oportunitats entre dones i homes, obligant les administracions públiques a elaborar plans d'igualtat, que seran objecte de negociació amb la representació legal de les empleades i els empleats públics, en la forma que es determine en la legislació sobre negociació col·lectiva, tot avaluant-ne periòdicament el compliment en els seus diferents àmbits d'actuació.  
El Text Refós de la Llei de l'Estatut Bàsic de l'Empleat Públic, aprovat pel Reial Decret Legislatiu 5/2015, de 30 d'octubre, en la seua disposició addicional setena, va establir l'obligatorietat de les administracions públiques de «respectar la igualtat de tracte i d'oportunitats en l'àmbit laboral i, amb aqueixa finalitat, hauran d'adoptar mesures dirigides a evitar qualsevol tipus de discriminació laboral entre dones i homes», així com «el deure d'elaborar i aplicar un pla d'igualtat a desenvolupar en el conveni col·lectiu o acord de condicions de treball del personal funcionari que siga aplicable, en els termes que hi preveu».  
  
El Pla d'Ordenació de Recursos Humans de les Institucions Sanitàries, aprovat per l'Acord del Consell de 7 de juny de 2013, estableix, com a activitat estratègica, l'elaboració d'un pla d'igualtat entre homes i dones en l'àmbit de la Conselleria de Sanitat Universal i Salut Pública,  
  
El 27 d'octubre de 2015 es va constituir la Comissió d'Igualtat de la Conselleria de Sanitat Universal i Salut Pública, encomanant-li l'elaboració del I Pla d'Igualtat dirigit al personal del Sistema de Salut de la Comunitat Valenciana, que una vegada elaborat, serà elevat a la Mesa Sectorial de Sanitat per a la seua aprovació. La Mesa Sectorial de Sanitat en la reunió del passat 4 de març de 2016, va aprovar per unanimitat el I Pla d'Igualtat de la Conselleria de Sanitat Universal i Salut Pública.  
  
Per la seua banda, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte a la publicació dels actes administratius, estableix, en l'article 60, que: «Els actes administratius seran objecte de publicació quan ho aconsellen raons d'interès públic apreciades per l'òrgan competent».  
De conformitat amb el que estableix l'article 28 de la Llei 5/1983, del Consell, resolc:  
  
Primer  
Publicar com a annex el I Pla d'Igualtat de la Conselleria de Sanitat Universal i Salut Pública.  
  
Segon  
El pla adés esmentat entrarà en vigor l'endemà de la publicació.  
  
València, 9 de juny de 2016.- La consellera de Sanitat Universal i Salut Pública: Carmen Montón Giménez.